khistorydata/jeongjo-sjw-relations huggingface dataset:
정조 22년 · 목
駿永書啓以爲臣於華城伏奉迎華驛廉察之命出入村里詳細採探則其爲弊瘼不一其端玆敢條列于左○一本驛馬戶以同化靑好長足等各驛移屬者及京願立下來者合爲三十五戶內元戶之移接者僅爲八戶其他則擧皆戶主之差人無依賴之輩擧有朝聚暮散之慮況此客地計活極爲艱辛又無田土可以耕作柴草糠粃皆爲貿取其所宂費不啻倍蓰故擧切離土之思問其情願則皆以爲各處位田相換於近處私田不然則元戶馬主速移於本驛基址也於斯二者從長取捨則庶有支保之望一京願立十五戶內不賣田土其能來接者只是四戶而其中一戶不能支保已爲撤歸蓋曾前京願立之應役非不苦重初無浮費之出斂又不人夫之責立而且其替把所道里甚近往還爲便故都中閑民皆願立馬一自移屬之後浮費及人夫與前自異前站替把且爲七十里之遠而或不無越站之弊故有此撤歸之擧一京願立之屬於畿營時適値歉歲北城餉穀呈訴受食而仍成前例今此移屬之後又以應受十五石分給於三十五戶而因其路遠作錢以來則每戶所受不過八錢昨秋所納每戶皆至二兩六錢雖是些少之弊恐合蠲除一本府立馬之數在前則不過府使坐馬一匹轎馬二匹今陞留守之後坐馬轎馬中軍禆將及書吏廳直等所騎合爲十四五匹莫論遠近皆爲待令而甚至及唱輩中間操切亦或濫騎則新設之驛實有難支之慮一三十五戶位田內上等馬位不過爲十三而其中十匹皆屬於有勢力將吏處則他餘驛戶已不無向隅之歎而所謂將吏則斃馬與病馬多不代立本府將校林懋昌畿營營吏羅就長不爲立代已至數年本驛吏鄭卜順初不立馬位田公然耕食本府書吏羅應三潛以二匹馬謂之上中等分給驛戶同食位田其所侵漁非止一二雖有其馬者諸般苦役皆㫶他道少不如意則驛吏驛長任意推治察訪則視若尋常一本道察訪李五鎭全不解事惟欲衒能處置乖當怨罵多端當初本驛之移設也所可專意而安集者惟在於馬戶而不此之爲反以招集他民耀人觀瞻爲事至以來接本驛者無論某人當給位田之說大播民間故城內貧民十五戶或賣家舍或爲稱貸一齊築室而馬位旣非察訪所可許給者又非閒民所可冒受者將至周歲民無所利者則始生怨怒或訴於留守或呈於備局皆無發落此民之去留何關於本驛而察訪不勝其稱怨乃以耗條錢八百兩買取牟田以每戶三日耕分給於十五戶云其實則或爲二日耕或爲一日半耕又以六日耕特給於驛戶中二人故客民則旣以位田之不給又以牟田之減給爲怨驛戶則乃以客民之給田又以二人之偏給爲怨一本驛戶數無論主客雖曰五十二戶將吏則只建其舍不爲入處爲察訪者所當嚴督來接而如不聽令則以其位田移給他民有何不可而一任其所爲許多使役則偏侵他戶漸至凋殘尤所駭然者以其前日屢經本府之幕禆府中將吏無非親舊十餘馬戶便同平交促膝諧謔驛戶之初見者莫不嗤笑羞稱官長貢錢則不給助糧而百餘金盡歸私橐復戶則任意減削而十二結擅付於官用數百金之殖利於驛民尤係變怪一之可驚再次勒給遂使富實之戶棄其瓦舍公然遠避驛馬之致斃者四匹病立者一匹而一年二年尙不責立者非但馬戶之罪以其添價錢之不爲上下利歸於自己害及於驛民
정조 22년 · 강
行藥院入診于便殿副提調李晩秀
정조 22년 · 강
御便殿行抄啓文臣去正月朔親試
정조 22년 · 목
敎曰到記製述旣退行侍衛軍兵解嚴抄啓文臣親試仍爲之處所便殿爲之○試官率應試文臣入庭行禮訖以民曰雨我公田君曰駿發爾私爲賦題命試官考券以入嚴耆以三下居首
정조 22년 · 강
命春到記製述退行於再明日仍設上齋生應製于泮宮
정조 22년 · 목
敎曰雖是好雨諸生之沾濕宜念而亦不必會且歸矣春到記製述退期兼行於再明日殿試取其居魁者付之擧人榜尾來會之諸生泮長率往泮宮待題下以二月朔日次講上齋生應製應試事分付又敎曰今日應製雖非入於日次到記者今日來待生進及新榜生進皆令許赴○以擬周命仲山甫補袞職爲詔題賦題抄啓文臣親試同題命史官曺錫中頒題于泮宮收券以來
정조 22년 · 강
知敦寧李秉鼎疏請明覈臺言虛實賜批
정조 22년 · 목
疏略曰臣仇怨溢世客臘臺言之詬辱旣無餘地春初相臣之提奏轉加一層心跡䵝昧身名僇敗嚴覈得實卽臣前疏所請則今此相奏在臣爲幸第其所陳似扶似抑持之太急欲使臣左右推盪掉脫不得臣之得罪於此大臣久矣無怪其言之如此而言出廟堂便成公案今若因仍覆蓋終不得一番査實置人言於若存若無之間則臣何以擧顏於天日之下哉伏乞亟賜處分明覈事實批以向來臺避有辱淸朝此所以爲之若浼不欲更提者卿其勿辭行公
정조 22년 · 강
判義禁尹師國陳疏乞遞賜例批
정조 22년 · 목
疏略曰臣於向來待罪禁堂也自速大戾至被嚴譴伊時堂疏峻發聲罪狼藉人言之來臣固甘受而況今新除之職任又是一府之長席僨敗之地再誤是懼伏乞特賜鐫改
정조 22년 · 강
修撰柳相祚從縣道疏陳母病乞遞賜批
정조 22년 · 목
批以爾其勿辭俟少間卽爲上來察職
정조 22년 · 강
遞應敎韓用鐸春秋兼銜
정조 22년 · 강
遞都總管李敏輔鄭昌順趙宗鉉安昌君燝
정조 22년 · 목
以寶劍望筒敎以在外及未肅拜總管竝許遞令該曹口傳差出
정조 22년 · 강
命宣傳官李彬拿問嚴勘
정조 22년 · 목
政院啓言日前監軍單子以該廳之不能照檢事飭敎何如而今日單子中宣傳官李石求在外而又以別入直誤爲懸頉當該掌務宣傳官所當重勘何以爲之乎敎以可謂愈往愈甚萬萬駭然當該掌務宣傳官拿問嚴勘
정조 22년 · 강
以任嵂爲總戎中軍
정조 22년 · 강
以趙鎭寬爲都總管洪明浩李鼎運任嵂爲副總管竝口傳也
정조 22년 · 강
命武科覆試差備官池得源付之訓鍊院科罪
정조 22년 · 목
刑曹啓言武科覆試一所誤唱差備官照法勘罪事命下矣誤唱差備官池得源係是出身請移義禁府處之允之○義禁府以池得源拿囚啓敎以何足責付之訓鍊院堂上別樣科罪
정조 22년 · 강
命捕廳罪人金龜明遠地充軍
정조 22년 · 목
刑曹啓言卽接左捕廳移文則監試會試時假稱廉探金光益同謀人金龜明蹤跡之殊常情狀之叵測與光益可謂一而二二而一照法嚴處云矣金龜明係是出身請移義禁府嚴處敎以何累王府還送該廳使之下送北兵使處令通判親執嚴刑遠地充定軍役勿揀赦前
정조 22년 · 강
命時囚李卿尹等放金煐等議處張守初等更爲嚴問捧供
정조 22년 · 목
義禁府啓言前兵曹佐郞李卿尹原情以爲生進放榜時班次之錯亂吏隸之紛沓矇未察飭合被重勘云請刑推得情敎以姑爲附過放送又啓言前禁軍將李烷原情以爲額外禁軍攔入擊鼓雖非渠所管禁旅旣在禁軍將之任則莫非渠不察之罪云前佐郞趙秀民原情以爲禁軍替番之際至有額外禁軍攔入擊鼓之境莫非渠不善檢飭之罪云前守門將尹弘鼎原情以爲禁軍替番之時照數打點許其入送矣不意擊鼓之人混入其中此莫非渠不察之罪云趙秀民曾經侍從議處李烷尹弘鼎請竝刑推得情敎以旣皆汰職足云勘罪竝放送又啓言宣傳官金煐原情以爲殿座時侍衛旣退則挾輦軍事當卽爲解嚴而軍兵去就不善擧行以致竟日等待之境溺職之罪難免重律云請議處允之又啓言掌務宣傳官李彬原情以爲本廳監軍省記中別入直有頉人矇未懸錄溺職之罪難免重勘云請議處允之又啓言前宣傳官張守初柳文儉等原情以爲朔試射時渠等同坐一處弓矢混置矣急入射場之際未及照檢以致一矢換帶之境此莫非渠等昏錯之罪云請竝議處敎以所犯該廳之羞恥姑無論文武雖異同是士夫則乃敢周遮游辭於曰有曰無一矢五矢之間究厥所爲節節痛惡以國試爲名而名係宣傳官之任者作此鼠竊之習施以何律律當於罪乎原供勿施更待判堂以下備員嚴問得情又復抵賴當嚴訊取服勘以科場之律以此添問目捧供又啓言二所監軍李貞坤原情以爲監軍之行路過禁府而同僚三人見方置對欲探安否遽入望門則府隸阻搪故仍爲退出而莫重御牌帶入王府自速大戾云請議處敎以供語無嚴不知御牌事體冒犯無於古之罪委折待判堂以下備員更爲嚴問取招
정조 22년 · 강
罷知義禁李聖圭同義禁沈基泰職
정조 22년 · 목
敎曰該府捧供極爲駭然王府擧行如彼慢忽囚人何以知戢輸款乎今日開坐禁堂竝罷職
정조 22년 · 목
宣武祠祭在再明也
정조 22년 · 강
行輪對官入侍于熙政堂奉常判官李東埴敦寧參奉李鼎圭軍資正李心傳禮曹正郞夫宗仁校書副正字洪儀泳戶曹佐郞趙學敏內資直長李是釬司圃直長韓啓重尙瑞副直長李原延典設別檢李運復通禮院引儀金愿刑曹正郞李觀秀濟用判官柳詢廣興守趙鎭完奉事吳琰成均學諭朴昌擧司僕主簿李英秀司導主簿黃井彥禮賓參奉張顯孫
정조 22년 · 목
承旨李益運啓言奉常判官李東埴以久任郞廳本寺遺在下詢之下不能擧數仰對事甚駭然請推考從之
정조 22년 · 강
命此後明政門殿座時弘化門外排立各營入直軍前一日請出標信
정조 22년 · 목
承旨李肇源啓言明政門殿座處所前臨弘化門外大路地勢淺近例以各營入直軍排立南北路以爲禁雜人之地而臨時除出事多掣礙此後殿座時則前一日申後請出標信祗受若値陳賀與朝參誓戒時則當用甲士騎士禁軍而係是出番軍無以先期祗受此則與入直禁軍挾輦軍槍劍軍臨時更請標信出用之意添入於兵曹節目定式施行似好矣從之
정조 22년 · 강
永興本宮築垌時監董該府使金熙朝加資其餘施賞有差
정조 22년 · 목
先是咸鏡監司李鼎運狀啓以爲永興府使金熙朝牒呈內本宮築垌自庚午年爲始當初設始之時水害不至大段如干潰缺處逐年修補矣及自己酉以後水勢轉益盛大壬子年自本道狀聞以會付穀四千石作錢用下本府民戶九千二百五十戶各捧雇錢外此各項器械分定於南關各邑先爲木栅以防水勢矣一經潦水盡爲漂流同年秋靑龍上端二百餘把大起石垌至今完固而以財力不敷之致靑龍頭最上端四十餘把白虎頭上下端一百三十一把則逐年修補而所設木栅無以抵當營邑拮據之外又有如干願納者石塊三萬二千負給價買取以今二月十五日始役云蓋此築垌萬分時急臣於前秋巡審時與該府使金熙朝詳細看審則若不及今完築將有無窮之慮營邑商確有所拮據裨校中亦或有如干願納者浮石而運置江岸鳩材而準備雇價莫重臣役不容少緩故各別完築以圖長遠之意另飭該府使自臣營發遣褊裨使之一體監董至是鼎運以前監司狀啓以爲永興府使金熙朝牒呈內本宮築垌自本月十五日二十五日至畢役而靑龍頭最上端四十把定界之外又有巖石穴罅間水回侵嚙處故一體堅築則其長爲十三把許白虎上下端一百三十一把定界之外最下端低陷處卽龍虎內衆水合流疏洩處故一依原築垌高廣南北兩岸築成水門則其長爲九把而前聚石子慮或不足八百負加數買取所入石子都合爲三萬二千八百負石垌形止以言乎其長則自靑龍頭最上端及白虎頭上下端水門南北岸合爲一百九十三把以言乎其高則靑龍頭最上端則自水底至岸上或爲二丈半或爲二丈白虎上下端及水門南北岸則自水底至岸上或爲四丈或爲三丈半又或爲二丈半以言乎其廣則毋論龍虎上下端皆爲一把許云莫重鉅役無事完築長江上下端所築石勢旣高且厚雖當長霖積水保無潰決之慮誠不勝萬幸效勞裨校願納諸人別單登聞敎以本宮垌役之四十九年之間逐年修補至於今年爲役甚鉅幸卽告成道伯不過職分內事且異於躬往監董而地方官之着意致力措置瞭然事功易就亦不擾民甚爲可嘉永興府使金熙朝加資都看役嘉義金敬膺相當職除授看役邑校帖加府吏一人宮屬二名令道臣從優施賞其中石子願納雖不過數百金云而年前畿邑用民力於鳳鳥峯役事時雇丁之代許其防給而願納之弊莫甚於其時至今貽羞今番本宮垌役所重尤爲自別不可以願納許令捧用亦令道伯從便還給後狀聞事分付
정조 22년 · 강
啓下前咸鏡監司李鼎運歸州寺蘇弊狀本
정조 22년 · 목
狀啓以爲歸州寺蘇弊與否狀聞事命下矣本寺自是伽藍小刹不過有往來緇徒矣一自碑石經紀之初遠近諸僧稍稍來接今至數十人之多自臣營與本府隨事曲庇些少爲弊一切除祛比之向日稍成寺樣今於立碑建閣之後所重尤爲自別其所曲護優恤之方與釋王寺宜無異同故自臣營先給如干錢穀各邑守宰之顧恤亦有從前已行之例自相激勸隨力助給俾有實效之地
정조 22년 · 강
召見前咸鏡監司李鼎運前平安兵使任嵂于熙政堂
정조 22년 · 강
命訓戎前僉使朴瑬賞典令該曹稟處
정조 22년 · 목
咸鏡前監司李鼎運啓言訓戎前僉使朴瑬事多修擧城堞公廨軍器無不改觀且捐薄廩買置屯田若干結以補鎭屬支放之資流民還集鎭樣稍蘇此等之人不可無奬勸之政請令該曹稟處從之
정조 22년 · 강
命北關貯穀之方令廟堂稟處
정조 22년 · 목
予曰本道民勢近果何如前咸鏡監司李鼎運曰民情之澆淳專係於豐歉而八年連豐穀賤如土十歲之童不知有歉歲謠俗熙皥一路晏如矣予曰貯穀之道豈可以近年稍熟一毫放心乎況本道丁酉以後倉廩不贍及今備置爲可鼎運曰先期儲蓄係是備豫之大政及今措劃聖敎允當矣一路穀簿統以言之都不過一百二十餘萬石而北多南少如欲豫儲則宜先南關而至於貿取之資自本道恐難容易措辦矣予曰比之二十年前穀簿則不啻懸殊還穀之設卽爲嗣歲民食而近年旣云稍熟則可以易爲力矣稔歲多積則此小民歉歲之食物糧資以此意令廟堂指一稟處
정조 22년 · 강
命北關交濟穀限六七萬石劃付元會穀事令廟堂稟處
정조 22년 · 목
咸鏡前監司李鼎運啓言本道穀簿自來不敷較穀量民多寡不敵況一路元會穀都數不過爲九萬餘石列邑所儲在在枵然各項公下輒以常平穀取用事甚苟簡至於交濟穀則久置與散在合爲三十萬石就其中限六七萬石劃付元會事甚便好議者或以爲交濟穀名色設置自別不可移屬於元會云而此有不然者無論會付與交濟等是道內之穀若値交濟之時而穀數不足則更以元會移充不害爲隨時通變之政請下詢廟堂處之從之
정조 22년 · 강
命北兵使勿駐行營事令廟堂稟處
정조 22년 · 목
咸鏡前監司李鼎運啓言鍾城之設置行營乃所以控制六鎭而備蕃胡竊發之患也蕃胡撤歸之後境上無狗吠之警而兵使則一年一度移駐行營徒貽民邑之弊無關捍禦之方以形便言之行營處四面受敵之地擁數哨守番之卒雖有緩急以若軍兵將何以禦敵乎至若鏡城本營則地形四塞人民殷盛管轄沿江邑鎭而有進戰退守之勢眞所謂深據關隘指揮列邑之地也前掌令吳鵬南之疏不無意見故臣於昨秋巡審之路遍觀山川形勝採探北路物議略有所領略者南閫古有行營而亦緣有弊而中廢云依南閫已例勿駐行營坐鎭鏡城恐合便宜請下詢廟堂處之從之
정조 22년 · 강
命同仁堡移設於劍川巨里便否令廟堂稟處
정조 22년 · 목
咸鏡前監司李鼎運啓言甲山府一百二十里許有所謂劍川巨里者與彼邊隔在鴨綠江上流彼地有可哥水洞車前水洞二條捿路彼人之由此往來殆若恒留況厚州設鎭之後採蔘一路只在於此故實有彼人潛越之慮矣取見其圖形則自虛頃嶺至劍川巨里恰爲數百里空曠之地土品極其肥沃地不早霜無穀不宜民戶之流入者已爲四十餘戶關防若是緊重人民亦皆樂赴則其在重邊固圉之道決不可曠置而甲山府列鎭中同仁堡不但鎭樣之最殘殆同內地無甚關重今若移設該鎭於劍川巨里則不待募集而民必自聚請令廟堂稟處從之
정조 22년 · 강
命關西三手軍中奴良兩名色華去事令廟堂草記回啓
정조 22년 · 목
平安前兵使任嵂啓言本道軍弊中良三手奴三手俱是團束軍而奴三手爲第一痼弊良與奴軍則一也而良三手稱以良人奴三手謂之私賤不欲與之比肩故奴三手輒皆厭避逃走殆半虛伍如當官鎭門聚點與兵使操練之時則其所責立專委於主戶或雇立與借名雇價數十兩此乃西民切骨之怨今若良奴兩名色革去統稱以三手軍隨闕充定則其在軍政無虛伍之弊於西民爲支保之道請令廟堂稟處敎以旣聞之後豈可仍置乎卽令廟堂草記回啓
정조 22년 · 강
命熙川大壺洞樹木許䂨開土事嚴飭該道永爲防禁田畓陳告者四口一償之法除非入啓公事無敢折受
정조 22년 · 목
平安前兵使任嵂啓言熙川大壺洞處在平南柔院兩鎭之間參天樹木橫亘二十餘里與甲峴道陽兩嶺相爲表裏永作西蕃重複之固決不可許䂨開土而近年以來麰利之輩東西干囑或京各司與各軍門發關必欲許闢而連爲防報矣昨年十二月自廟堂大老祠折受之意發關臣營知委該郡云故以不可許闢之由擧實防報矣回題已料其如此此後雖有此等之事直自營門防報爲辭許闢今無可論而麰利輩之奸計猶未可知請令廟堂更加嚴飭該道永爲防禁敎以本事廟堂更題嚴禁云而若不別般嚴飭此後麰利之徒安知無圖囑更犯之弊乎令廟堂以此擧條及批旨謄關嚴飭本道道帥臣俾有實效因此而有提飭者年來革罷田畓陳告者四口一償之法除非入啓公事則毋得折受飭禁何如而各道近果一一遵行乎非啓下而行會者亦何無摘發狀聞乎萬一匿置從後發覺先自該道道臣難免嚴繩一竝嚴飭未及自首處使之自首○敎曰校院位田須於該邑閑地買取然後免稅自是法典至於越境望呈大是法外且況折受之法豈有於書院乎先正平生經綸在於罷革宮房之折受則鄕校猶不可況書院乎又況千里外邊上嶺阨䂨木起墾者必是奸民作弊之事院儒何知其陳告奸民令廟堂査實依受敎定式嚴治後草記
정조 22년 · 강
命義州玉江鎭設銀店當否令廟堂稟處
정조 22년 · 목
平安前兵使任嵂啓言義州玉江鎭近有銀脈該府尹李基讓以設店之意有所報來故邊上重地設店當否不可輕議報上來待回題擧行之意題送矣及臣遞歸之時巡營題辭據吹鍊看色上送之意又爲報來矣當此銀貨艱乏之時設店吹鍊不爲無補而第邊上重地各別審愼然後乃可設店請令廟堂別遣摘奸後處之敎以邊上重地在所審愼出擧條令廟堂稟處
정조 22년 · 강
遞都總管趙鎭寬副總管任嵂
정조 22년 · 목
以寶劍望筒敎以懸頉總管許遞今日政差出
정조 22년 · 목
以尹弘烈爲工曹判書李鼎運爲刑曹參判姜彝正爲左尹趙鎭寬爲知義禁柳誼爲同義禁閔鍾顯爲都總管趙尙鎭爲副總管申大顯爲訓鍊都正
정조 22년 · 강
遞掌令尹益烈持平趙台榮司諫趙德潤獻納尹序東正言金和鍾應敎韓用鐸副校理曹允遂
정조 22년 · 목
承旨李書九啓言明日殿試時侍臣當爲備員而兩司諸臺或未肅拜或以病不進請竝牌招以爲進參之地從之○益烈等違召敎以侍臣違牌人竝許遞今日政以在京無故人差出待下批牌招進參
정조 22년 · 목
以金孝眞爲司諫李儒修爲掌令李東煥爲持平李羲甲爲獻納趙萬元爲正言沈興永爲副校理
정조 22년 · 강
推前江原監司徐有防仍命入侍
정조 22년 · 목
有防遞來替納密符政院請推允之仍敎曰前東伯之替納過矣且經閣職使之入侍
정조 22년 · 강
考下泮儒應製試券施賞有差
정조 22년 · 목
敎曰二月朔日次儒生殿講上齋生應製賦居首二下一進士崔壽亨詔居首三下生員金會淵竝直赴會試賦二下進士朴宗球三上一進士鄭東晩三上進士權襈任得常各給二分賦三中一生員宋文晦三中進士宋文顯李東師金文欽李翼詔草三下進士安光宇金鼎元賦三下進士韓羽奎韓象洪李在璣李儒冕生員洪準源進士李光顯具康生員李在修進士兪孟柱生員鄭淞各給一分詔次上進士李漢德等二人賦次上李英玉等七十五人今年內節製到記及日次應製勿拘圓點食堂竝令許赴事分付
정조 22년 · 강
命明日文武科殿試時金祖淳南公轍李勉兢李海愚李泰永分所試所假承旨差下
정조 22년 · 목
敎曰明日文武科殿試時行副護軍金祖淳南公轍吏曹參議李勉兢行副護軍李海愚李泰永分所試所假承旨差下牌招仍用於唱榜時
정조 22년 · 강
命明日文科殿試試官以春到記製述試官兼用武科殿試分所考官加望擬入
정조 22년 · 목
敎曰明日文科殿試試官以春到記製述試官兼用武科殿試時丹楓亭分所試官命官一員考官一員參考官二員加望擬入講則帳殿左右各設一所各差考官二員參考官二員加望擬入
정조 22년 · 강
命對讀官朴載淳韓光植韓用鐸參考官兪漢寧徐郁修宋民載罷職
정조 22년 · 강
御明政門行文科殿試及春到記製述仍詣春塘臺行武科殿試文科殿試兼行春到記讀券官金履素閔鍾顯鄭大容對讀官朴宗來金啓洛金近淳林漢浩武科殿試考官金履素李時秀李漢豐參考官申大年金養和李顯黙李謙會講分一所考官鄭民始任嵂參考官宋銓徐榮輔分二所考官徐龍輔申應周參考官沈象奎閔光升丹楓亭分所考官金華鎭趙心泰柳孝源參考官朴基正李吉培不老門分所試官李溏
정조 22년 · 목
具翼善冠袞龍袍乘輿出永淸門至明政門降輿陞座試官率擧人及儒生入庭行禮訖以蕩蕩平平室銘爲殿試到記題懸題訖乘輿由靑陽門詣春塘臺降輿陞座試官率應射擧人入庭行禮訖命帳殿丹楓亭不老門分三所開場帳殿亦分一二所開講兼司僕姜利八居首講射訖乘輿出靑陽門入明政門永淸門還內
정조 22년 · 강
命對讀官金近淳林漢浩事過後禁推懸題官引儀趙明益金愿拿處
정조 22년 · 강
命李溏武所試官加差下
정조 22년 · 강
命今番武科殿試時依舊例以元榜中多分人爲魁
정조 22년 · 목
兵曹判書李時秀啓言式年殿試之必以元榜爲壯元舊例也此規久不修明擧子多致紛競今番則依舊例以元榜中多分人爲一榜之魁似合事宜矣從之
정조 22년 · 강
推北兵使鄭觀采
정조 22년 · 목
兵曹判書李時秀啓言北關直赴武士尹起連聞於昨年遭故而北兵營狀啓中起送與懸頉竝不擧論誠極疏忽請當該兵使鄭觀采推考尹起連則試記中拔去從之
정조 22년 · 강
命前訓將李柱國曾孫李載弘特赴殿試榜尾唱榜日給紅牌
정조 22년 · 목
兵曹判書李時秀啓言直赴武士之未及赴殿試而作故者有錄名榜末成給紅牌之例矣今番諸道直赴中作故者爲三人當依例爲之乎從之敎以前訓將之曾孫李載弘聞以朞制不得應試云八十元戎宜令見其科慶殿試時特付榜尾唱榜日出給紅牌
정조 22년 · 강
命軍器僉正曺慶信直長金應彪拿勘
정조 22년 · 목
兵曹判書李時秀啓言今日軍器寺帳殿擧行萬萬駭然請當該官員問名令該府拿問勘罪從之
정조 22년 · 강
命壯勇營鄕軍上番時賜第者及自鄕月課試射或比較時登科者直赴帖竝以鄕武士成給著爲式
정조 22년 · 목
壯勇大將趙心泰啓言本營左右司鄕軍中直赴之類以鄕武士稱號者槪出於重揀選開樂赴之道而近年以來上番時賜第者則直赴帖必以鄕武士成給自鄕月課試射或使比較時登科者則依舊以鄕軍書塡於帖文中故同是一營軍卒而稱號各異不無向隅之歎自今爲始勿論京外以鄕軍蒙直赴殿試之恩成帖以給時一同以鄕武士塡之俾無異同之弊事請出擧條定式遵行從之
정조 22년 · 강
遞藥房提調金載瓉
정조 22년 · 강
命總戎使金持黙兼察壯勇大將左捕將柳孝源兼察右捕將
정조 22년 · 목
敎曰壯勇大將仍佩往來總戎使兼察捕將則他邊大將兼察牌招聽傳敎
정조 22년 · 강
科次春到記製述試券于便殿命講居首幼學文尙中製述居首進士金啓溫直赴殿試講製之次以下直赴會試或給分
정조 22년 · 목
敎曰春到記殿講居首純通幼學文尙中製述居首銘三中進士金啓溫直赴殿試之次講通幼學李學葵製述三下一生員權徹直赴會試講通幼學韓瑞五製述三下生員趙晉和進士權襈各給二分○敎曰再昨日應製三下以上入格儒生到記入格儒生明日待令
정조 22년 · 강
科次文科殿試試券于便殿
정조 22년 · 강
命新恩政事當日爲之
정조 22년 · 강
命副總管林道浩重推兵曹佐郞尹永儀都總經歷金憲柱拿處
정조 22년 · 목
領敦寧金履素啓言禁中更鼓關係不輕而昨夜光政門傳漏自二更一點至於四點竝以初更連打當該總府入直堂上從重推考兵曹總府郞廳竝拿問處之傳漏軍令兵曹嚴加科治以懲日後宜矣從之
정조 22년 · 강
命式年文科榜中年過七十人文鳳翼等典籍加設新恩政擬入過六十人權昌益等陞六
정조 22년 · 목
敎曰今式年文榜中綾州擧人文鳳翼年爲七十八北靑擧人韓宗萬明川擧人金夢柅定州擧人洪道潤年俱七十七定州擧人金尙蘭年爲七十五禮安擧人李世白年爲七十三京擧人張重鎭年爲七十二應爲老職之年皆能登科可謂稀有爲先典籍加設新恩政擬入寧海擧人權昌益年爲六十九咸興擧人韓重黙年爲六十四報恩擧人具晉行年爲六十二淸州擧人閔文洙年爲六十一皆過周甲之年法典內科前五十猶許陞六況六十乎亦令今日政先付司果隨窠調用事分付
정조 22년 · 강
召見吏曹判書閔鍾顯于便殿
정조 22년 · 강
命驪興府院君家先塋隣近於齊陵局內者令該曹關飭守臣依舊例每年端午日除治
정조 22년 · 목
敎曰今聞前禮判之言驪興府院君家先塋之隣近於齊陵局內者每因大臣或禮堂之提奏許令其家之人與齋郞眼同除治而近久不爲所見甚悶然云年前始興姜文貞墳山別遣摘奸除治後致祭溫陵局內之府院君墳山外竝與諸成之冢別加掃除以追思陵近處諸鄭墳山望祭之故事則驪興家先山所重自別而其所禁護反下於鄭愼成姜諸氏豈不悚然之甚乎令該曹關飭守臣一依舊例每年端午日除治亦令齋郞及守臣詳載謄錄歲以爲式莫或曠廢事亦爲分付
정조 22년 · 강
命今二十一日文武科放榜處所以明政殿爲之而權停例磨鍊
정조 22년 · 목
因禮曹啓稟有是命
정조 22년 · 강
以李秉鼎爲藥房提調前望也
정조 22년 · 강
減下校理李貞運春秋兼銜
정조 22년 · 목
貞運與注書曺錫中有甥侄應避之嫌陳疏乞遞春秋兼銜啓下該曹該曹覆啓請遞從之
정조 22년 · 강
命對讀官金近淳林漢浩禁推分揀
정조 22년 · 목
因近淳等禁推傳旨有是命
정조 22년 · 강
命軍器僉正曺慶信直長金應彪拿處分揀
정조 22년 · 목
因慶信等拿處傳旨敎以後勿如是之意令兵判拿入嚴飭拿處分揀
정조 22년 · 강
罷獻納李羲甲職
정조 22년 · 강
召見應製及春到記入格儒生于熙政堂
정조 22년 · 목
春到記製述居首直赴殿試進士金啓溫進退表晠世沾化愧乏畫葫之才昕庭唱名猥荷擢桂之寵裒然爲首簡惟在心伏念臣治際雍熙家傳忠謹四世科甲敢忘持盈之圖一命恩除常感念舊之渥顧非馬卿援簡之彥猥占龍門奪袍之榮得此子之亦參自慙顓蒙之質忝榜甲之第一願效涓埃之酬稽首銜恩撫躬增惕
정조 22년 · 강
遞承旨兪漢謨以李海愚代之前望也
정조 22년 · 목
漢謨不爲仕進也
정조 22년 · 강
命文科殿試時以違式拔去慶源擧人朴察遠咸興擧人李珩特付榜尾一體唱名
정조 22년 · 목
敎曰科體至嚴封內違格不可不拔去而通政之不書大夫嘉善之竝書行職更思必非渠罪近來籍法不古職銜之書塡雖有違格官長不能致察釐正之致兩邑守令捧現告勘罪兩儒皆北塞之人一是御考賜第者一是年近七十者豈可以非渠之罪公然陳試慶源擧人朴察遠咸興擧人李珩特付榜尾一體唱名
정조 22년 · 강
罷武科殿試參考官尹羽烈職
정조 22년 · 목
承旨李肇源啓言武科殿試參考官違牌傳旨日前踏下而參考官尹羽烈亦以違牌之人獨爲見漏於傳旨中原傳旨付標以入似好矣從之
정조 22년 · 강
召見京畿監司李在學于重熙堂
정조 22년 · 강
命京畿各邑所左廣州添餉租一萬三千石每年半留半分取其耗條折米二百六十石自各邑依詳定價作錢移送該府
정조 22년 · 목
京畿監司李在學啓言前月園幸時以廣州添餉穀之爲列邑民弊特下釐正之命而備局關辭以爲元穀折米五千餘石屬之道內留庫就某樣穀中耗條三百石每年以詳定價自畿營從便移送事行會矣元穀盡爲留庫而以他穀作錢則名色互換奸弊易生分留文書亦多掣礙臣意則不必以他穀換名以元穀依例糶糴取耗作錢而元穀折米五千二百石耗條若以三百石爲定則盡分與半分之間其數不得相當此亦爲難便之端大抵此穀之每年盡分實爲民弊今當釐正之時宜有一定之規自今爲始道內各邑所在廣州添餉租一萬三千石每年半留半分取其耗條折米二百六十石自各邑依詳定價每石三兩式作錢移送於該府而不足折米四十石自該府從長措處則糴法可嚴民弊可除故敢達矣敎以所奏甚是依此爲之
정조 22년 · 강
命藥房提調李秉鼎牌招
정조 22년 · 목
敎曰慈殿湯劑逐日監煎之時提調不爲仕進云向來人言何足掛齒牙間乎從古銓官之遭彈未嘗與言者對卞者所以尊朝廷也藥房提調李秉鼎卽爲牌招使之監煎更勿撕捱○秉鼎再違召敎以更爲牌招
정조 22년 · 강
命尹永儀金憲柱附過放送
정조 22년 · 강
命前部官朴宗球罪名蕩滌
정조 22년 · 목
敎曰同罪獨漏前部官朴宗球罪名蕩滌
정조 22년 · 강
命金吾諸堂牌招開坐
정조 22년 · 목
政院啓言義禁府都事來言時囚沈豐祖朴廷宅捧供金煐李彬等當爲議處而只有同義禁柳誼一員不得備員開坐云請判義禁尹師國知義禁趙鎭寬牌招開坐允之敎以朴廷宅別無可問之端令行公次堂以草記區別功議勘以當律○義禁府啓言時囚朴廷宅杖八十收贖告身盡行追奪祥雲驛徒二年定配押送矣允之
정조 22년 · 강
命狼川縣燒戶各別顧助奠接
정조 22년 · 목
江原監司金履翼以狼川縣民家四十一戶燒燼馳啓敎以該邑之四十戶甚於大邑之倍其數言念失所之狀極爲矜惻令道伯嚴飭該倅各別顧助期於斯速結構奠接其中小殘戶身役蕩滌無役者還穀勿徵其餘大中各戶還穀亦令勿徵事分付而江陵通川前月被燒民戶以其月終報來未免後時不爲措辭下敎至今如噎在中其間果已結構奠接乎亦爲嚴飭該倅畢奠接後與狼川形止狀聞事一體分付他道則燒戶若夥然登時拔例狀聞惟關東一路膠守故伯李亨逵承旨時筵奏之定式不爲別具狀聞此後依他道例爲之事行會
정조 22년 · 강
全羅監司李得臣以海南等三邑田總戶數及珍島郡釐弊條件馳啓
정조 22년 · 목
該監司狀啓以爲備邊司關內卽因本道珍島郡釐弊形止狀啓口傳下敎內此狀啓還下送海南等三邑田總戶數依昨年例區別修成册更爲登聞事下敎昨年狀啓及成册玆以下送珍島釐弊條件原啓中勿爲後錄竝與康津海南田結贏縮戶口加減消詳開錄添付於下送成册末端更卽修啓而昨年狀啓則成册上送時一體還爲上送云矣海南等三邑丁巳條田結贏縮戶口加減謹依關辭開錄於備局下送成册末端珍島郡釐弊條件亦爲附錄竝與昨年狀啓而還爲上送于備邊司蓋此三邑自經甲寅以後民多流離地亦陳廢殆不成樣而朝家蠲恤之澤逐年斯下逈出尋常流離者幾皆還集陳廢者稍稍起墾臣於今番巡路遍詢於三邑長吏又考其所報成册仍以康海等處目所睹記者參互較量則邑里田野之間顯有效益漸就蘇完到今結戶數爻比準於甲寅以前癸丑總然後可知其復舊與否而田畓實結則隨其當年災多寡互相加減故成册中已爲論列以其各該邑時起觀之海南丁巳時起田畓爲五千五百八十五結二十負三束而比癸丑時起加爲十一結十三負六束民戶爲六千四百二十六戶而比癸丑減爲三十八戶人口爲一萬九千八百七十七口而比癸丑減爲一千一百六口珍島丁巳時起田畓爲二千九百九結五十一負四束而比癸丑時起加爲十八結十八負六束民戶爲六千六百九戶而比癸丑減爲四十二戶人口爲二萬三千五百七十九口而比癸丑減爲一千四百六口康津丁巳時起田畓爲六千五十五結四十九負八束而比癸丑時起加爲十六結八十一負民戶爲九千四百二十三戶而比癸丑加爲七十六戶人口爲二萬九千七百十九口而比癸丑加爲一百二十四口康津一邑結總戶數之有加無減可謂快得蘇醒而海南珍島兩邑田結則雖有若而所加戶口則未準元總者視諸康津似有優劣當初邑樣旣有大同小異之別則見今加減別無此勤彼慢之可論其所勞來慰撫之節益加勉飭期於次第復舊之地矣○海南等三邑丁巳條田總戶數及珍島釐弊條件竝錄成册海南丁巳時起田畓幷五千五百八十五結二十負三束內當年災七百九十結實結四千七百九十五結二十負三束內田二千三百二十八結六十二負一束畓二千四百六十六結五十八負二束比癸丑減六百十八結八十六負四束比甲寅加一千一百九十六結三十四負九束比乙卯減二百三十八結二十六負八束比丙辰減四百九十二結六十八負元戶五千六百二十戶加入流戶還集五百五十一戶新接二百五十五戶合六千四百二十六戶比癸丑減三十八戶比甲寅加一千三百三十四戶比乙卯加一千三百七十六戶比內辰加八百六戶人口一萬九千八百七十七口內男九千八百三十三口女一萬四十四口比癸丑減一千一百六口比甲寅加四千六百九十二口比乙卯加五千三百八十九口比丙辰加二千八百十九口珍島丁巳時起田畓竝二千九百九結五十一負四束內當年災三百八十結實結二千五百二十九結五十一負四束內田一千四百二結六負九束畓一千一百二十七結四十四負五束比癸丑減二百五十五結二十三負五束比甲寅加六百十七結三負六束比乙卯加十一結十六負九束比丙辰減二百三十六結三十七負五束元戶六千二百九十三戶加入流戶還集六十一戶新戶二百五十五戶合六千六百九戶比癸丑減四十二戶比甲寅加一千三百八十三戶比乙卯加一千一百六十八戶比丙辰加三百十六戶人口二萬三千五百七十九口內男一萬一千六百五十五口女一萬一千九百二十四口比癸丑減一千四百六口比甲寅加三千七百十九口比乙卯加二千一百五十五口比丙辰加六百八十口丁巳年釐弊諸條各面甲寅以後陳田畓三百七十七結四十一負六束內丙辰起墾二百四十二結一束丁巳起墾一百十二結三十四負五束合起墾三百五十四結三十四負六束在未起墾二十三結七負各堰中陳牧場甲寅以後陳田畓三十五結二十七負二束內丙辰起墾二十五結十一負二束丁巳起墾六結九負合起墾三十一結二十負二束在未起墾四結七負已上各面牧場陳田畓四百十二結六十八負八束內起墾三百八十五結五十四負八束在未起墾二十七結十四負各面甲寅以後流絕戶一千六百七戶內乙卯還集三百三十二戶新接二百五戶丙辰還集三百三戶新接四百五十五戶丁巳還集四十九戶新接二百九戶合還集新接一千五百五十三戶比流絕不足五十四戶牧場甲寅以後流絕戶一百三十九戶內丙辰還集九十四戶丁巳還集十二戶新接四十六戶合還集新接一百五十二戶比流絕加十三戶已上各面牧場流絕戶一千七百四十六戶內還集新接一千七百五戶比流絕不足四十一戶各面乙卯以後各軍保有頉一千二百五十六名內丙辰代定七百十四名丁巳代定五百四十二名牧場軍丁八百八十八名內丙辰移定三百五名丁巳移定四百十二名合移定七百十七名在未移定一百七十一名康津丁巳時起田畓幷六千五十五結四十九負八束內當年災四百結實結五千六百五結四十九負八束內田一千八百七十八結九十九負二束畓三千七十六結五十負六束比癸丑減一百一結五十負七束比甲寅加一千六百十五結三負八束比乙卯減一百五十五結七十八負九束比丙辰減一百八十三結十六負七束元戶九千二百二十四戶加入流戶還集一百二十一戶新接七十八戶合九千四百二十三戶比癸丑加七十六戶比甲寅加四百八十六戶比乙卯加四百六十三戶比丙辰加一百九十九戶人口二萬九千七百十九口內男一萬四千九百五十口女一萬四千七百六十九口比癸丑加一百二十四口比甲寅加一千六百二十二口比乙卯加一千二百二十二口比丙辰加四百九十二口
정조 22년 · 강
行諸承旨持公事入侍召見藥院副提調李晚秀于誠正閣
정조 22년 · 강
補前校理林漢浩孟山縣監兵曹正郞鄭晚錫迎日縣監
정조 22년 · 목
敎曰昨秋駕過十邑軍丁之弊寬其期限俾各釐正後登聞待登聞當遣考察之行已言於畿伯而先從華城軍丁之年未滿勒定限已過應役者春秋以此兩人差送行繡衣之事雖已按廉欲觀其後擧行勤慢復命後使之待下敎更爲待令則召命已久稽緩若此雖非此兩人豈乏他人事體所在不可無飭前校理林漢浩孟山縣監除授兵曹正郞鄭晚錫迎日縣監除授竝令當日辭朝時任縣監等今日政遞付京職
정조 22년 · 강
遞藥房提調李秉鼎
정조 22년 · 목
敎曰以其情勢似難有召卽膺而如彼也故俾許一伸於泮堂更伸於文任則廉隅不可謂之不伸猶復深引豈不過乎然則禮使之道又許其一番遞免甚爲得宜藥房提調李秉鼎今姑許遞
정조 22년 · 강
命後日次次對待下敎來會事使備郞回傳于右議政
정조 22년 · 목
因次對頉稟敎以次對之許久不爲可悶今聞朴春源之言三里受鍼一度腎兪受灸三百壯近有分明減勢云調治一兩日後日次前待下敎來會事使來言備郞回傳于大臣
정조 22년 · 강
命孟山縣監林漢浩興陽縣監相換
정조 22년 · 목
敎曰今聞曾經本道守令云此時政欲釐弊於該邑孟山縣監林漢浩興陽縣監今日政相換
정조 22년 · 목
以徐有聞爲獻納金文淳爲內醫提調具得魯爲注書呂善亨爲知事孟山縣監林漢浩興陽縣監閔亨默相換
정조 22년 · 강
命洪理燮徐翼淳單付宣傳官
정조 22년 · 목
因理燮等單付司果望筒敎以宣傳官參上窠仍爲單付○兵曹以洪理燮徐翼淳參上單付事命下而只有一窠何以爲之啓敎以一窠權付待窠陞實
정조 22년 · 강
注書具得魯陳疏乞遞賜批
정조 22년 · 목
疏略曰堂后薦規自來至嚴曾經者未及區處則未經者不得付職先薦者未及除拜則後薦者不得越次自是不易之例有一於此尙難冒膺況今旣有曾經又有先薦而臣以末擬猥蒙天點官方已違格例冒進實關廉防乞命遞改以存院規批以仗郞瓜旣滿院規皮不存
정조 22년 · 강
召見回還冬至正使金文淳副使申耆于重熙堂
정조 22년 · 목
予曰卿等到彼中所聞見何如文淳曰太上皇年今八十八而顏貌如七十老人行步之際不用扶掖但其精神頗不逮昔新皇帝則豐厚碩大而以仁孝聞侍坐終日未嘗擧目在位三年問寢視膳之外無一言及於政務者云矣予曰蔘包一款象胥輩擧皆蒙利而亦能無潛商之弊乎文淳曰譯舌輩則果獲利益而今番則潛商之弊亦庶幾無之矣但蔘貨之獲利雖易而銀貨之貿出實難蓋彼中之俗專尙富强故於財利上慳惜秋毫不肯輕用銀貨矣
정조 22년 · 강
召見下直守令于重熙堂孟山縣監林漢浩延日縣監鄭晚錫
정조 22년 · 강
命定州城外兩聖朝紀績碑移奉於城內而城外已建之碑閣以碑面書下者刻而竪之
정조 22년 · 목
冬至正使金文淳啓言兩聖朝紀績碑新建于定州城外距大路不滿數步此是燕勅往來處則歷路入見勢所必至碑文中胡元二字不可使彼人見之當初創建之時慮不及此伊後諸議或以爲勅行時積蒭遮蔽或以爲改作官路柴草之路左積峙不但所見突兀碑閣高大終有掩不得之慮至於改路一款自本牧東門十里迤回民畓可惜第念城內有宣廟朝駐驆舊基民不居住田無官稅今若移建于此則新創屋子仍用材瓦所費不過轉輸工役而已此乃沿路所見聞而如臣淺識未敢指一陳請請令該道道臣詳度便宜卽速狀聞後稟處敎以本州有兩聖駐御之舊址一在城外㺚川地尙稱元帥臺戰場坪此國初勝捷之舊址也一在城內卓姓人家此穆廟宿所之舊址也竪碑之擧不可一爲一否而只建於㺚川未遑於卓家者實爲欠事闕典城外之碑建閣移奉於城內而城外已建之閣則當敬書碑面刻而竪之如是然後兩聖駐驆之舊址各有徵信之紀績而體貌始可尊嚴事面尤爲完備令廟堂以此意知委道伯與邑倅須卽經始先以碑石見樣上送內閣而農節在邇能於其前完工乎一體問于道伯使之狀聞
정조 22년 · 강
領敦寧金履素陳箚賜批仍命試官李漢豊申大年金養和李顯默李謙會承旨李肇源推考兵曹判書李時秀重推宣傳官尹敏東金▣李勉植黃勉基閔宗爀拿問嚴勘
정조 22년 · 목
箚略曰科榜事體本自嚴重奏御文字尤當審愼而卽伏聞日前殿試武科榜目修正之際擧人之職名役名及居住懸錄之誤至於四十七處之多臣是其時命官不能照檢有此許多違錯昏謬之罪臣實爲首伏乞亟降威罰先治不職之罪伊曰諸試官及兵曹判書試所承旨竝施譴責之典修整時首差備官令攸司從重科治原榜目更爲修整以入恐不可已矣批以命官何可親檢卿且兼進文所安心勿辭諸試官及兵曹判書試所承旨事竝依施所謂首差備何責只令兵判嚴治其時執筆宣傳官等罪狀事未前聞貽羞莫甚竝令該府拿問捧供別樣嚴勘榜目令兵曹改書入啓仍命遣史官傳諭○政院因領敦寧金履素箚子諸試官及兵曹判書試所承旨竝施譴責之典依施事批下矣何傳旨捧入乎敎以試官及承旨推考兵曹判書從重推考
정조 22년 · 강
命宣傳官李惟秀拿問嚴處
정조 22년 · 목
政院啓言執筆宣傳官初以四人現告故捧傳旨至於啓下矣卽又以三人見漏追後現告拿處現告之如是不審事未前有原傳旨付標以入而當該次知宣傳官所當重勘請推外無他可施罰何以爲之敎以拿問嚴處
정조 22년 · 강
全羅監司李得臣以昌樂察訪邊景鵬罷黜馳啓
정조 22년 · 목
該監司狀啓以爲卽接濟州牧使曺命楫謄報去十二月二十九日大靜縣各司上納領去色吏李慶恒自京回來時所持卜物中禾紬綿紬織羽紬細北布細木等封裹之上書以邊察訪家所傳云邊察訪卽今昌樂察訪邊景鵬也初無昌樂書只有梁奉事一張書而梁奉事乃邊慶鵬之留京時食主人外此鍮火爐溺江丸藥等物亦爲不些而此則曰本官所納上項諸種俱是島中稀貴者有物無書極甚可疑別遣可信人追蹤密探則皆是大靜罪人範中處所去者聞甚驚駭李慶恒捉致査問則跡涉罔測事係非常干連諸人竝爲捉來詰問今以多人之胡辭亂言具格混錄恐煩天聰姑以脈絡之相連者撮要以聞大抵慶恒昨秋上京時範中申托傳書慶恒許之及其臨行邊景鵬之子軾付書于其父昌樂任所而不傳於昌樂邸人往傳於後川洞李進士廊底居梁奉事二才處再三緊托故慶恒問其由則答以範中書同封而二才在範中爲相親間於渠父爲食主人云依此往傳則二才果欣然受書仍問尹書房安否尹書房卽範中也景鵬因範中之指示與二才作爲主客而二才子若大方率置昌樂衙中云故慶恒始知其通書要路當其回還索其答書則二才答以昌樂書未及上來只付渠書與卜物而書面卜上皆書以邊察訪家傳納食主人梁奉事所送勤托信傳故果爲持來逢點後通于邊察訪家則邊軾轉通于範中自範中處直輸其物而出現捉於廉探之時次次盤問則書貨之首尾相續莫不由於景鵬之居間紹价且本州衙前金泰謙與景鵬素親渠於丙辰春上京時受景鵬家書傳其寓所則臨歸之日景鵬來見泰謙托付四十緡錢以救其家泰謙但知其如此受來傳之而景鵬之子軾或來推去範中之保受主人姜次宗或到推去泰謙始生疑㥘稱有京便邊軾處受出捧物答書藏置渠家以備後患今玆現納故拆見則軾書之外又有胎書此則範中答景鵬者也細細成文可謂無言不到而其曰滿紙辭敎頓開鬱懷又曰景陽獒樹保安皆是參下當窠又曰座首別監某某爲之齋任訓長某某爲之此外村邑之某人遭某故某人有某事又曰記與座下間機微有人漏及其他許多說話皆難曉解而至若楊之安否及事之有無無遺必報使士瞻傳之云楊之楊字指渠之家屬也士瞻云者指景鵬之子軾也渠何等凶種而辛丑按査之後終無懲畏之心惟其濫猾之習去而愈肆官爵之好否鄕任之差遞非渠所知而公私物情無難往復已極無嚴且景鵬書報未知何辭而頓開鬱懷渠輩機微亦云何如而慮其泄漏交結邑村置諸腹心或有京行人皆受書而去受答而來絕島愚蠢之民附從兇徒無所忌憚轉相訛惑習與成俗則前頭無窮之慮將不知至於何境固當箇箇摘發其結連者竝皆嚴繩而恐致群情之汹沸該縣座首公兄及目今干連者或棍或刑後罪人防守之節十分嚴加操切更不得如前之地邊景鵬雖是窮島賤品幸捷一科濫通朝籍則宜加謹愼之自別而反爲範中之所使寄食於二才相通於其間綢繆和應若是狼藉此不嚴處島民效嚬之習無以懲戢其子軾書札之胎封船卜之傳通極涉巧惡至於李慶恒之京鄕札貨恣意相傳金泰謙之受答隱匿不卽發告亦極痛惡竝嚴囚各別重繩計料該縣監高漢祿三年居官咫尺罪人之一動一靜豈敢曰不知而前後提飭終不警惕任其所爲全事周遮者顯有營護之跡其心所在視景鵬一般不可已遞而置之竝與邊景鵬罪狀令攸司稟處矣範中是何等凶孼而尙今假息少不顧忌京書島札狼藉傳通藥封錦緞無難輸致其情節之叵測排布之巧密已萬萬兇慝而防守蕩然尤無餘地不可但以驚惋論雖以已現發者見之傳書往復之非今斯今灼然無疑則亦安知不誑惑島民潛通脈胳之事伏在於不覩不聞之中耶幸以事端旣發情跡已露則其所窮覈在所不已而該縣前縣監高漢祿事在境內敢曰不知而三年之間一切抛置使以此兇醜任其跳踉者誠極無嚴其罪狀令攸司稟處昌樂察訪邊景鵬雖渠以幾年從宦之人交結凶種不畏法禁至使渠子主張關通究其設心尤極凶悖爲先罷黜其罪狀亦令攸司各別勘處所謂李進士廊底居梁二才若大等父子其所紹价必非一朝一夕之故蹤跡之詭秘非比尋常自該曹推捉嚴査斷不可已邊景鵬子軾大靜色吏李慶恒濟州衙前金泰謙保授主人姜以宗等或傳給書札或持往卜物外此前後苗脈必當詳知竝自該牧別加覈査書札自何年傳給往來有何人居間委折一一覈出之意嚴飭題送書面與卜物上輒書本官所納或邊察訪家所傳則都會官之不能搜驗摘發藉曰見欺而事實旣如是彰露則亦難免溺職之罪而本事根委旣未窮覈年條久近又未的知姑待其更査報來竝論勘計料
정조 22년 · 강
召見稟事閣臣徐有榘于誠正閣命淳昌郡留庫穀限三千石貸下存本取耗以補本邑民役
정조 22년 · 목
予曰曾聞湖南諸邑多有民斂之弊近來則何如淳昌郡守徐有榘曰湖南斂民之弊紙產四邑爲最而羅州南平則本有民庫之責應者南原則年前又有還米劃給之擧而惟淳昌一邑分定扇紙其數夥然所謂封餘名色又必準元納之數每年所費已爲不些其他年例進上及各樣卜定等應下之需又不下累千餘金其所責應專出於民結收斂故邑弊民瘼漸至於莫可收拾而其來久矣若依南原已例本邑留庫穀中無論某衙門限三千石姑爲貸下存本取耗以補民役而每年耗條中除出幾石次次還報則公穀別無所損民役裨益不少庶爲一分撟捄之道請下詢廟堂處之予曰苟利於民何循常格且有南原之例依此爲之其餘防役節目與定式亦依南原例釐正後狀聞事分付道臣而雖如此釐弊自巡營若無別般振刷久當依舊此一款一體嚴飭
정조 22년 · 강
命二十日次對進定於今日
정조 22년 · 목
予曰諭善不爲上來故撤講已至三月政甚悶矣事係講筵何等緊重而左諭善以右諭善之不來亦隨而逡巡其在事面不當如是矣太子僚屬雖載古史而亦非別般職名也自我肅廟朝已有權設之職而至予講學時如朴聖源則以堂下爲諭善徐志修則以宰列爲諭善而隨品兼帶至於行諭善兼諭善之職皆爲僚屬則一也今之人皆以僚屬認若抄選者然而亦不卽出卿其提飭勿爲如是可也予曰箕伯狀啓中五十四萬三千餘石云者果是一路穀數都總耶右議政李秉模曰此但指元還餉實數而外衙門穀數則又在此外矣予敎戶判金華鎭上護軍鄭民始曰卿等爲道伯時原穀實數果爲幾許耶民始曰臣待罪時爲百二十萬石矣華鎭曰臣之待罪也亦過百餘萬石矣予曰穀數則比前若是大縮而民猶以穀多爲弊者無他專由於盡分穀之多此蓋丙申以後漸爲增多以至近日爲弊尤甚矣秉模曰丙申之前亦或有之而至丙申以後庚子辛丑年間漸益繁多矣予曰朝家之取用還耗已非古也挽近以來便作經用凡有防弊給代等需用輒以耗條取用爲當然之事盡分穀日以益多此等穀則雖値儉歲以其需用之掣礙亦不許蠲停如此而民安得不受其弊乎卽今蘇弊之方一言而蔽之曰盡分穀竝爲釐革一以半留半分爲式然後糴弊可以矯捄矣民始曰半留半分則豈不好矣而非但朝家經費專資耗穀京外各處用度皆出於此亦難猝然變通矣予曰關西一年稅小米亦幾何耶華鎭曰爲九千石矣予曰惟正之供比他道則較歇矣民始曰關西一路若干田稅則會錄各邑仍作還穀大同則初不捧上付之營邑以作民庫需用故一路所出有補於朝家經用者本自無多矣予曰此所以關西民力較他道稍勝矣民始曰大抵關西富戶居多而分還不以統戶給之只以願受戶分給故貧民偏受此皆守令道臣之責也關西戶數不下三十萬假令百萬石穀數盡爲分排於戶總則一戶所受不過爲三石分糶之際如無富者圖免貧者偏受之弊則豈有數多爲弊之理乎予敎秉模曰關西及諸道盡分穀應加分穀等設施本末數爻多寡往復該道抄成一册以備登覽而左承旨向者釐正分留案使之仍爲看檢好矣予敎華鎭曰鑄錢其間鑄得幾許耶舊錢則體大而敦厚近來則漸爲薄小何爲其然耶華鎭曰匠手輩果爲屢飭無效蓋其利之所在而終不知戢矣民始曰錢樣雖小敦厚則爲好而近來新鑄錢極爲薄劣觸手可碎蓋銅價漸貴鉛多則有利鉛少則無利故多用鉛鐵錢制漸不如古矣予曰雖以古史觀之如鵝眼鋋環等錢甚至於輕浮水上考其時則皆非治世之事矣此等制作亦關時象利之有無豈可較計而不思經久之道乎民始曰鑄錢之利在前則幾爲什七今則不過爲什二而錢樣則反不如古此蓋由於匠手輩挾鑄之時渠輩私物力無以辦出故官鑄之錢多雜鉛鐵取其餘剩以作挾鑄之資奸弊專在於此矣予曰挾鑄何謂也華鎭曰此非私爐之謂也官設十爐五日官鑄一日則許令匠手輩備物力自鑄此所謂挾鑄也予曰此皆禁御兩營匠手乎民始曰然矣兩營公債無以充報故不得已使軍門匠手挾鑄以充公貨而以致匠手輩憑藉作奸臣意則軍門匠手勿爲使用自本曹募得匠手給雇價鑄錢而罷其挾鑄之弊則錢樣可以復舊而利亦不少矣予曰何必曰利只令錢樣敦厚則好矣予敎御將李漢豐曰所謂公債此是御營廳物耶漢豊曰然矣當初二十五萬兩四萬兩則蕩減而其間次第收殺而卽今未捧猶爲八萬兩若値鑄錢時則以一日五百文收捧於匠手處以爲漸次充償之計矣予曰此是倭譯輩所逋之公貨乎國綱所在誠爲寒心矣仍敎華鎭曰卿其罷格前規以別般敦厚之樣鑄得數萬兩錢永永封置於本曹及各司使人知當宁朝某人所管某歲所鑄之錢稱道如戊寅年金聖應鑄錢之事則豈不好哉予又曰本曹當以錢十萬兩布千同作爲封不動而近來留庫錢布見在果爲幾何耶華鎭曰布則果有千同而錢則太不如數矣秉模曰頃因前平安兵使任嵂之所奏以大老祠折受事有傳敎下者臣不勝惶悚矣先正平日經論在於革罷宮房折受而今乃以折受之事貽累本祠則先正之心豈安於俎豆之享乎院儒輩錯認年前田稅劃給之成命而屢度來言故本司亦一味防塞矣院儒輩以太涉恝然爲疑臣亦以事關本祠之故欲取其本道防報使之破疑姑令關問有司堂上李書九頗爲持難故臣以關問則無妨之意言及使之發關而防報上來之後遂爲嚴題禁斷到今思之書院田結之越境折受大是格外聖敎之下實爲惶恐敢此略陳事實矣予曰院結例在於本邑越境折受果爲非例故有此下敎
정조 22년 · 강
命右諭善入城前左諭善進參講筵元子僚屬李述源等申飭仕進
정조 22년 · 목
右議政李秉模啓言右諭善李城輔觀於前後疏啓似當俟病少間不日上來則左諭善尹得孚之一向逡巡不欲進講於右諭善入城之前者太涉過當各別申飭卽令進參於講筵且聞元子宮僚屬啓下之後鄭日煥一人外如李述源朴胤源申大羽諸人尙未仕進云此與抄選有異不過桂坊一例則揆以國體豈容若是亦令講學廳申飭仕進俾無更爲煩稟之地從之
정조 22년 · 목
右議政李秉模啓言備局有司堂上李書九以向來臺論尙不行公廟務極多可悶宰臣去就不輕而重不可以一時相規之言永爲引義請從重推考仍卽牌招察任從之
정조 22년 · 강
命前備堂趙鎭寬還差仍察有司之任
정조 22년 · 목
右議政李秉模啓言前備堂趙鎭寬今已敍用備局堂上還差請使之仍察有司之任從之
정조 22년 · 강
命上護金文淳等差下諸道句管堂上
정조 22년 · 목
右議政李秉模啓言諸道句管堂上未差之代旣承差下之命矣上護軍金文淳京畿句管刑曹判書趙尙鎭北關句管大護軍趙鎭寬關東句管行左承旨李書九湖南句管差下使之察任從之
정조 22년 · 강
命行護軍徐邁修平安監司朴宗甲正卿加望副護軍李泰永李義綱亞卿加望
정조 22년 · 목
右議政李秉模啓言吏曹草記批旨內祭官及試望苟且後日賓對時當爲陞品人筵奏加差事命下矣臣未及與僚相相議今承下詢不知所以爲對而論以久次則亞卿中行護軍徐邁修平安監司朴宗甲三品中行副護軍李泰永李義綱似合加望故仰達矣從之
정조 22년 · 강
命關西穀耗作錢每年無踰三千石
정조 22년 · 목
右議政李秉模啓言頃因戶曹判書金華鎭所啓關西耗穀作錢便否論理狀聞之意行會矣卽見該監司朴宗甲狀啓則以爲穀多邑耗作錢始自戊申創行而戊申穀總數爲八十四萬五千八百石零至丙辰爲五十四萬三千一百六十石零九年之間所縮爲三十萬二千六百六十餘石究其致此之由則災歲停減之縮應入之不足以當應下也若其一直縮去逐年犯本之至於多或三四萬石少猶八九千石者作錢之所致至於民食之裕與不裕亦不係於此穀也各衙門穀之盡分取耗者其所增損非臣營所可從便故雖在穀多邑割本發賣非所可論而必以元還餉穀年年排比半分條則歲以縮盡分條則年以滋近來穀多邑作錢不爲不多而還分之猶患不少者良由此也作錢之多寡雖無恒定自戊申至甲寅俱過萬餘石乙卯九千石丙辰六千石可見其元穀之漸縮而作錢亦隨而減故昨年只取其餘邑分定而都數爲二千九百五十石以此數作錢上送矣今若歲準七八千石作錢雖無水旱之憂停減之擧不出十年可料元總之漸縮以近年歲入放下作錢通瀜磨鍊加耗作錢每年無踰於三千石則經用雖曰不敷糴本庶無加欠請令廟堂稟旨分付矣多則減之少則添之卽朝家裒益之本意今以道臣所論參互歲入與歲下則如非加分之年三千石作錢恐亦有或犯原穀之時姑爲依狀請施行若有日後不可不加減於三千石內外之端則隨時據實狀聞之意請一體分付從之
정조 22년 · 강
命華城整理穀除耗之代以常賑穀與備局句管穀耗條及畿邑勅米劃給乙卯作米條及昨年鷗浦民除耗各穀亦以畿邑還米只今年劃給
정조 22년 · 목
右議政李秉模啓言華城整理穀除耗之代區劃之方從後稟處之意頃已草記蒙允矣取考其當爲給代之數則每年米爲三千八百二石餘各穀爲二千石就常賑穀與備局句管穀耗條中每年米二千二石餘各穀二千石分排於兩南及海西如或不足則無論某衙門穀推移排比準折施行米一千八百石則畿邑勅米數漸滋多民弊不少云以每年耗條準此數一體劃給竝令作錢從便取用乙卯作米條二百六石及昨年鷗浦民除耗各穀折米一百九十一石餘不可不及今措處云此亦以畿邑還米只今年劃給之意請竝爲分付於各該道臣及華城留守從之
정조 22년 · 강
嚴飭湖西營用引等及別卜定之謬規重推該道臣韓用和使之釐正引等道臣竝勿論其中李亨元令該道往復査問待報來後稟處
정조 22년 · 목
右議政李秉模啓言頃因湖西道臣狀啓洪州牧監營納雜物引用委折査實馳啓而因判下行會矣卽見忠淸監司韓用和狀啓則備陳營用雜物分定時爲弊之端捄弊之方仍以爲目下矯捄之策若一竝自營貿用則多有事勢之掣礙故元定價穀之太涉輕歇者量宜增價營中需用之不甚關緊者全數除減數爻之較多者量減之皆以排朔磨鍊必以當朔條了勘無敢犯朔引用若其春秋分定則又以夏季冬末定爲期限各種若以本色責納則點退誅求之弊勢所必至故防納之例不得不仍舊防納之價又爲裁酌減定而元卜定雜物都數爲三十五種中目今所存爲二十六種而會減價租本爲三千一百五十三石零今番釐正時添價租爲七百十八石零戊申道臣洪檍爲此雜物價添補別備錢二千兩分給列邑年年殖利時在合爲八千二百二十九兩零今番又以一千五百兩分劃添加使之補用於防納價不足之數而各其守宰專管拮據毋或侵於吏民僧徒以爲杜弊塞源之意成節目分送各邑爲辭而引等卜定道臣以故監司尹東晢金光默尹尙東朴天衡前監司李亨元柳焵徐美修及時道臣韓用和報來矣不罷卜定之法則減種與添價之外實無矯捄之道而就考節目則所減之種在營用似不至太縮所添之價在各邑果無所益苟使各邑視若官廳各種折長補短預貿趁納則雖有隨時之貴賤勢或相當於彼此而究其本則引等與別卜定一切痛革然後可以責效此則違制之律王府則有職在方岳此而冒犯他尙何論以此意嚴飭分付節目中所謂殖利錢雖出於不得已之策公私債利自有定數而所論利條過於法式豈可無難擧論於報廟堂之文蹟乎該道臣韓用和從重推考自本司論題使之釐正至於引等道臣蓋以營無排朔時當交遞不得已襲謬之致竝與身故人而姑爲勿論其中李亨元其所引等在於將歸之時其間委折實所未曉請令該道往復査問待其報來後稟處從之
정조 22년 · 강
命江界舊還沿野各邑之他衙門穀量宜相換
정조 22년 · 목
右議政李秉模啓言卽見平安監司朴宗甲報本司辭緣則枚擧江界府使李健秀牒呈以爲江界連値豐稔舊還漸充穀簿漸滋反成民弊沿野各邑之他衙門全留條及半留條與該府盡分條量宜相換則其所減分添留爲三千四百十三石零爲辭矣穀簿移換雖甚重難此等救弊在宜通變請依所請施行從之
정조 22년 · 강
命苧紬價移給事令該曹參考換作俾得俱便
정조 22년 · 목
右議政李秉模啓言卽見宣惠廳堂上鄭民始所啓則以爲向自戶曹以濟用監貢物中紅花水紬等四種別無需用多致遺在裁減其價米一千九百石移給別貿紬苧價事草記允下矣因兩廛市民等詢瘼原情自廟堂以別貿元貢事體各異不可移用之意草記防塞而價米之裁減者不爲決定矣戶曹旣以物種之無所需用減罷其價米則惠廳亦不可循例上下而貢價存減自本廳有不敢擅便令廟堂稟處爲辭矣紬苧價之移給不但惠廳之相持廛民貢人俱爲稱冤已爲防啓而該貢中相當物種之換作明有可據之例云令該曹參考換作以爲俱便之地如是之後則貢價自當依例上下請以此分付從之
정조 22년 · 강
命義州玉江鎭銀店卽爲撤罷
정조 22년 · 목
右議政李秉模啓言平安前兵使任嵂所啓義州玉江鎭近有銀脈該府尹李基讓因巡營題辭吹鍊看色矣當此銀貨艱乏之時設店吹鍊不爲無補而第邊上重地各別審愼然後乃可設店令廟堂別遣摘奸後處之事批旨內邊上重地在所審愼出擧條令廟堂稟處事命下矣江界亦是江邊而設置銀店雖不可以江邊爲拘今此玉江卽是義州地義州與栅門無異於朝夕相通若許設店則彼我之間許多奸弊有難防察開店一款卽爲撤罷之意請分付從之
정조 22년 · 강
命關西軍奴良名色革罷竝以三手軍通稱
정조 22년 · 목
右議政李秉模啓言平安前兵使任嵂所啓批旨有卽令廟堂草記回啓之命矣取見其所啓則以爲本道軍弊中良三手奴三手俱是圑束軍而良三手稱以良人奴三手謂之私賤不欲與之比肩故奴三手輒皆厭避今若奴良兩名色革去統稱以三手軍隨闕充定則似極便好爲辭矣蓋其趋捨之爲弊生於好惡之相形前帥臣所論不無意見且別無更張之端只就元額一其名色而已恐不必持疑及今變通實合便宜而萬一因此土豪鄕戶之多有奴丁者擧皆掩匿一年二年潛移於良軍則揆以他道束伍不拘良賤之法寧容若是此一節嚴明知委俾無日後祛弊生弊之患雖於覆啓行會之後或有一分參差之見則無論道帥臣劃卽陳聞事請一體分付敎以曾經箕伯之人亦陳所見兼戶曹判書金華鎭曰勿爲區別奴良隨其有闕混同充代則似無因此生弊之慮矣行上護軍鄭民始曰大臣所奏中後日之弊難保其必無而此則在察飭之如何奴良之號與守總牙兵有異雖無區別之稱似無掣礙之端矣秉模曰曾經道臣之諸議旣無異同臣之日後之慮卽是萬一之過計依諸議奴良名色從今革罷一竝以三手軍通稱之意請知委從之
정조 22년 · 강
命登科十年人竝陞六
정조 22년 · 목
敎曰登科十年者爲幾人乎右議政李秉模曰槐院參下中登科十年者合爲五人事當於歲初筵稟陞六而觀於該院事例首相每爲陳達故臣不敢擅便仰達矣敎以一竝陞六
정조 22년 · 강
遞工曹判書尹弘烈參判權之彥知敦寧李秉鼎右尹金勉柱
정조 22년 · 목
敎曰正卿亞卿有見窠乎吏曹判書閔鍾顯曰雖無見存之窠而工曹判書尹弘烈參判權之彥俱是年老之人知敦寧李秉鼎有情勢未肅拜右尹金勉柱亦以身病呈告矣敎以竝許遞
정조 22년 · 강
命故忠臣金益福等贈職
정조 22년 · 목
吏曹判書閔鍾顯啓言頃因全羅道儒生等上言判付故忠臣行郡守金益福及其子若孫一門七人竝下貤贈之命矣金益福旣是文科通政則贈職似當爲吏參其外學生金瀏進士金沇進士金之重則已蒙敎官之特贈參奉金澕金之純敎官金之白等有職銜者有加贈之命而此則與白徒有異臺憲超贈雖係難愼而一門七人之倡大義辦大節旣承褒嘉之恩敎則一番經稟後合有酌定擧行之道故仰達矣敎以大臣之意何如右議政李秉模曰如此卓異之節義臺憲之贈允協物情矣從之
정조 22년 · 강
命新榜中年五十以上人李燮等八人唱榜後付司果次次收用咸興擧人李珩一體陞六
정조 22년 · 목
吏曹判書閔鍾顯啓言今年新榜中年五十以上人抄出以稟事頃伏承筵敎矣新及第李燮韓致海權國衡鄭履運承憲祖鄭泰彥柳鎭澤朴察遠俱是年五十以上人雖未及分館旣有特敎則依近例似當陞六故仰達矣從之敎以竝於唱榜後出六付司果次次收用實職又啓言今番新榜中咸興擧人李珩年六十四當入於六十以上人付司果之中而頃因違格於殿試不得一體擧行矣今則旣有付之榜尾之特敎故仰達矣敎以一體陞六付司果
정조 22년 · 강
命宣傳官柳聖台可否不純勿施行首宣傳官金益彬罷職宣傳官趙運永令總戎使嚴棍削薦充軍仍飭此後違越受敎者用揭板受敎之律
정조 22년 · 목
敎曰宣傳官中聞有可否不純者云諸將臣果聞知乎訓鍊大將李敬懋曰宣傳官廳可否體格自來嚴秘次次輪回受署於諸員終到掌務官許如無所題或點污等示否之跡則卽以純可之意通告於一廳僚員者法例然矣而柳聖台可否及其純可回告之後忽有一員稱以可否着署之際吾果故漏署畵中一點以寓否字之意而今以純可施行事甚不當卽請日會發論致令初旣純可之可否終歸抑勒不純之科事未前有請柳聖台可否不純二字依古例勿施行首宣傳官金益彬罷職以警日後從之禁衛大將徐有大御營大將李漢豊曰臣等之意與訓將所奏別無異同而當該宣傳官亦不可無罪矣敎以本廳卽受敎廳風遵守之廳則旣呼純可之後因一怪悖僚員之言有此受敎外無於古之所爲者萬萬駭然此路一開後弊難防當該宣傳官趙運永所爲極爲痛惡爲先令總戎使嚴棍後仍令該廳削薦充軍此後廳風之關係受敎一有違越當用揭板受敎之律此擧條亦令揭板
정조 22년 · 강
命積城陽智査事嚴飭修啓重推京畿監司李在學
정조 22년 · 목
敎曰積城陽智査事遲滯道臣京畿監司李在學從重推考令廟堂嚴飭使之不多日內修啓
정조 22년 · 강
施開城留守黃昇源不敍之典承旨李肇源重推尋命昇源拿問定罪
정조 22년 · 목
敎曰名雖分司之吏郞不過不人彼積城倅雖無勢之遠人乃命吏也焉有下吏不恭於官長以至犯手致有臺章之論列無論風傳之信否爲守臣者但當蹙伏俟勘以待査事之究竟而捉詰積城邑屬擧措大顚錯及見辭疏遣辭忿懥不料此守臣處事之若彼其乖舛蔽一言曰今日之爲臺諫誠難矣始旣縱吏犯手官長而任他風化之壞蔑終又非時卞章亦難免於不畏朝體不恤公議豈不駭然之甚乎開城留守黃昇源施以不敍之典似此辭疏豈可捧入當該捧納承旨爲先從重推考上疏與狀啓竝還給○敎曰意謂畿伯擧行之稽滯先爲問備使之火速捉致府吏嚴刑査啓矣今聞該房所稟始知松留自爲行査之事實矣松留事可謂罪上添罪自己之事自己行査廉防之外寧有如許格例乎國綱所在不可尋常處之前開城留守黃昇源發遣宣傳官奪符仍令該府拿問定罪
정조 22년 · 강
以韓用龜爲開城留守備薦也
정조 22년 · 목
敎曰前開城留守旣命拿來新留守待下批使之卽爲辭朝
정조 22년 · 강
命禁府都事兪殷柱拿處知義禁趙鎭寬同義禁柳誼李益運遞差尋命殷柱放送
정조 22년 · 목
敎以禁府擧行稽忽莫甚一守臣拿來果何難事過時無動靜本府首都事拿處不飭之行公堂上遞差○因殷柱囚單敎以附過放送
정조 22년 · 강
命開城留守黃昇源拿來草記還給推承旨李肇源仍命前守臣所佩兵符奪符齎送後兼留守兼佩仍令撥馬知委